钦定古今图书集成/明伦汇编/官常典/第502卷 > 杨美
## 钦定古今图书集成/明伦汇编/官常典/第502卷 > 杨美

按《宋史》本传：“美，并州文水人。本名光美，避太宗旧名
改焉。美状貌雄伟，武力绝人，以豪侠自任。汉乾祐中，
周祖征三叛，美杖策诣军门求见，周祖召与语，壮之，
留帐下。广顺初，累迁禁军大校，从世宗征淮南，以功
擢铁骑都指挥使，领白州刺史。太祖与美有旧，即位
以为内殿直都知。建隆三年，升青州北海县为军，以”
美为军使。为政尚简易，民皆德之。乾德二年，召还，北
海民数百诣阙乞留，诏谕之，不去，笞为首者，始罢。迁
马步军都头。会讨蜀，以美为归州路战櫂左右厢都
指挥使。蜀平，迁内外马步军副都军头、领恩州团练
使。开宝二年，改领端州防御使。六年，加都军头、领宣
州观察使，俄授虎捷左右厢都指挥使，领河西军节
度。会遣党进、潘美征太原，命美为行营马军都虞候。
太平兴国二年冬，出为保静军节度。三年夏，以疾求
解官，归京师寻医药，诏遣内侍与道士马志视之。未
几卒，年四十八。赠侍中，命中使护葬。美为人任气好
施，凡得予赐及俸禄，尽赒给亲戚故旧。死之日，家无
馀财，人多叹息之。